KOMISIJOS SPRENDIMAS
2009 m. rugsėjo 29 d.
iš dalies keičiantis Sprendimą 2003/324/EB dėl nuostatos, leidžiančios Latvijai nukrypti nuo draudimo tam tikrus kailinius gyvūnus šerti tos pačios rūšies gyvūnais
(pranešta dokumentu Nr. C(2009) 5550)
(Tekstas autentiškas tik estų, suomių, latvių ir švedų kalbomis)
(2009/722/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 22 straipsnio 2 dalį,
kadangi:
(1)
Reglamento (EB) Nr. 1774/2002 22 straipsnio 1 dalies a punkte nustatytas draudimas šerti gyvūnus perdirbtais gyvūniniais baltymais, gautais iš tų pačių rūšių gyvūnų. Pasikonsultavus su atitinkamu moksliniu komitetu kailiniams gyvūnams galima taikyti nuo šios taisyklės leidžiančias nukrypti nuostatas.
(2)
2003 m. gegužės 12 d. Komisijos sprendime 2003/324/EB dėl nuostatos, leidžiančios nukrypti nuo draudimo kailinius gyvūnus šerti tos pačios rūšies gyvūnais, remiantis Europos Parlamento ir Tarybos reglamentu (EB) Nr. 1774/2002 (2), nurodyta, kokioms valstybėms narėms leidžiama pasinaudoti leidžiančia nukrypti nuostata ir kokių rūšių gyvūnus galima šerti perdirbtais gyvūniniais baltymais, gautais iš tų pačių rūšių gyvūnų, taip pat nustatytos šėrimo taisyklės.
(3)
Latvija pateikė prašymą taikyti nuostatą, leidžiančią nukrypti nuo draudimo kailinius gyvūnus šerti tos pačios rūšies gyvūnais, ir pakankamai informacijos apie priemones, kurių imsis pavojaus visuomenės ir gyvūnų sveikatai kontrolei užtikrinti.
(4)
Todėl Sprendimą 2003/324/EB reikėtų atitinkamai iš dalies pakeisti.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/324/EB iš dalies keičiamas taip:
1)
1 straipsnis pakeičiamas taip:
„1 straipsnis
Estijai, Latvijai ir Suomijai taikoma leidžianti nukrypti nuostata
1. Vadovaujantis Reglamento (EB) Nr. 1774/2002 22 straipsnio 2 dalimi, Estijai, Latvijai ir Suomijai taikoma leidžianti nukrypti nuostata, susijusi su toliau išvardytų kailinių gyvūnų šėrimu perdirbtais gyvūniniais baltymais, gautais iš tų pačių rūšių gyvūnų kūnų ar jų dalių:
a)
lapių (Vulpes vulpes ir Alopex lagopus); ir
b)
usūrinių šunų (Nycteroites procynoides).
2. Vadovaujantis Reglamento (EB) Nr. 1774/2002 22 straipsnio 2 dalimi, Estijai ir Latvijai taikoma leidžianti nukrypti nuostata, susijusi su kailinių kanadinių audinių (Mustela vison) šėrimu perdirbtais gyvūniniais baltymais, gautais iš tų pačių rūšių gyvūnų kūnų ar jų dalių.“
2)
5 straipsnis pakeičiamas taip:
„5 straipsnis
Šio sprendimo įgyvendinimas
Estija, Latvija ir Suomija nedelsdamos imasi šiam sprendimui įgyvendinti reikalingų priemonių ir jas skelbia. Apie tai jos nedelsdamos praneša Komisijai.“
3)
7 straipsnis pakeičiamas taip:
„7 straipsnis
Adresatai
Šis sprendimas skirtas Estijos Respublikai, Latvijos Respublikai ir Suomijos Respublikai.“
2 straipsnis
Šis sprendimas skirtas Estijos Respublikai, Latvijos Respublikai ir Suomijos Respublikai.
Priimta Briuselyje, 2009 m. rugsėjo 29 d.